b'\n_START_ARTICLE_\nLietuvos tarptautiniai santykiai\n_START_SECTION_\nLietuvos naryst\xc4\x97 Europos S\xc4\x85jungoje\n_START_PARAGRAPH_\nNuo 2004 m. gegu\xc5\xbe\xc4\x97s 1 d. Lietuvos yra Europos S\xc4\x85jungos nare kartu su dar 27 valstyb\xc4\x97mis. ES veikla \xc4\xaftakoja \xc4\xafvairias politikos sritis nuo vartotoj\xc5\xb3 teisi\xc5\xb3 iki \xc5\xa1alies gynybos klausim\xc5\xb3. 2013 m. II pusmet\xc4\xaf Lietuva pirmininkavo ES Tarybai. Priklausymas \xc5\xa1iai s\xc4\x85jungai sustiprino \xc5\xa1alies \xc5\xabk\xc4\xaf atsiverdamas\xc2\xa0 pla\xc4\x8dias visos Europos rinkos. Auga tiesiogin\xc4\x97s u\xc5\xbesienio investicijos Lietuvai. Atsirado galimyb\xc4\x97 tur\xc4\x97ti energetin\xc4\x99 nepriklausomyb\xc4\x99. Nuo 2007 m. \xc4\xafsiliejus \xc4\xaf \xc5\xa0engeno erdv\xc4\x99 sudarytos galimyb\xc4\x97s laisvai jud\xc4\x97ti tiek gyventojams, tiek prek\xc4\x97ms po 25 Europos valstybes. Tiek dirbant, tiek atostogaujant ar mokantis bendrijos \xc5\xa1alyse Lietuvos pilie\xc4\x8diai turi vienodas socialines garantijas. Atsirado papildomas ES investavimas \xc4\xaf \xc5\xa1vietim\xc4\x85 ir moksl\xc4\x85 per \xc4\xafvairius fondus ir programas. Kiekvienam Lietuvos pilie\xc4\x8diui, kaip ES pilie\xc4\x8diui, garantuojama ES atstovybi\xc5\xb3 konsulin\xc4\x97 pagalba tose \xc5\xa1alyse, kur Lietuva atstovybi\xc5\xb3 neturi.\n_START_SECTION_\nLietuvos naryst\xc4\x97 NATO\n_START_PARAGRAPH_\nNuo 2004 m. kovo 29 d. Lietuva yra \xc5\xa0iaur\xc4\x97s Atlanto Sutarties organizacijos nare. Tai gynybin\xc4\x97 s\xc4\x85junga pagr\xc4\xafsta nepriklausom\xc5\xb3 valstybi\xc5\xb3 politiniu ir kariniu bendradarbiavimu. Jos nariai \xc4\xafsipareigoj\xc4\x99 ginti laisv\xc4\x99, saugoti bendr\xc4\x85 palikim\xc4\x85 ir civilizacij\xc4\x85, vadovaujantis demokratijos, individo laisv\xc4\x97s ir \xc4\xafstatymo vir\xc5\xa1enyb\xc4\x97s principais. Pagal 5-\xc4\x85j\xc4\xaf sutarties straipsn\xc4\xaf visos NATO valstyb\xc4\x97s \xc4\xafsipareigoja ginti viena kit\xc4\x85. Lietuva bendradarbiauti su NATO prad\xc4\x97jo jau 1991 m. Po penkeri\xc5\xb3 met\xc5\xb3 buvo atidaryta Lietuvos atstovyb\xc4\x97 prie \xc5\xa1ios organizacijos, o 2002 m. pabaigoje, kartu su dar \xc5\xa1e\xc5\xa1iomis valstyb\xc4\x97mis, Lietuva buvo oficialiai pakviesta prad\xc4\x97ti darybas d\xc4\x97l naryst\xc4\x97s Aljanse. \xc5\xa0iandien Lietuva NATO vertina kaip svarbiausi\xc4\x85 ir veiksmingiausi\xc4\x85 kolektyvin\xc4\x97s gynybos sistem\xc4\x85, u\xc5\xbetikrinan\xc4\x8di\xc4\x85 valstyb\xc4\x97s saugum\xc4\x85 ir galimos agresijos atgrasym\xc4\x85, tod\xc4\x97l visomis priemon\xc4\x97mis yra stiprinami transatlantiniai ry\xc5\xa1iai taip siekiant prisid\xc4\x97ti prie Europos ir JAV santyki\xc5\xb3 stiprinimo.\n_START_SECTION_\nLietuvos naryst\xc4\x97 Jungtin\xc4\x97se Tautose\n_START_PARAGRAPH_\n1991 m. rugs\xc4\x97jo 17 d. Lietuva tapo Jungtini\xc5\xb3 Taut\xc5\xb3 nare. \xc5\xa0ios visuotin\xc4\x97s tarptautin\xc4\x97s organizacijos nar\xc4\x97mis yra 193 valstyb\xc4\x97s. Jungtini\xc5\xb3 Taut\xc5\xb3 Chartijoje \xc4\xaftvirtinti organizacijos tikslai: i\xc5\xa1saugoti tarptautin\xc4\x99 taik\xc4\x85 bei saugum\xc4\x85, sustabdyti agresij\xc4\x85, remiantis teisingumo ir tarptautin\xc4\x97s teis\xc4\x97s principais, sureguliuoti arba i\xc5\xa1spr\xc4\x99sti tarptautinius gin\xc4\x8dus. Lietuvos interesams Jungtin\xc4\x97se Tautose atstovauja Lietuvos Respublikos nuolatin\xc4\x97 misija Jungtin\xc4\x97se Tautose Niujorke, Nuolatin\xc4\x97 atstovyb\xc4\x97 prie Jungtini\xc5\xb3 Taut\xc5\xb3 biuro ir kit\xc5\xb3 tarptautini\xc5\xb3 organizacij\xc5\xb3 \xc5\xbdenevoje ir Nuolatin\xc4\x97 atstovyb\xc4\x97 prie tarptautini\xc5\xb3 organizacij\xc5\xb3 Vienoje. 2013 m. Lietuva buvo i\xc5\xa1rinkta Jungtini\xc5\xb3 Taut\xc5\xb3 Saugumo Tarybos nenuolatine nare ir Saugumo Tarybai -\xc2\xa0 2014 m. vasar\xc4\xaf ir 2015 m. gegu\xc5\xbe\xc4\x99. 2007 m. Lietuva pirmininkavo Jungtini\xc5\xb3 Taut\xc5\xb3 Ekonominei ir socialinei tarybai.\n_START_SECTION_\nLietuva tarptautin\xc4\x97se ir regionin\xc4\x97se organizacijose\n_START_PARAGRAPH_\n\xc5\xa0iuo metu Lietuva yra arti 50 tarptautini\xc5\xb3 tarpvyriausybini\xc5\xb3 organizacij\xc5\xb3 nar\xc4\x97. Daugumos tarptautini\xc5\xb3 organizacij\xc5\xb3 nare Lietuva tapo po nepriklausomyb\xc4\x97s atk\xc5\xabrimo, o tarpukariu veikusiose organizacijose Lietuvos naryst\xc4\x97 buvo atkurta. 2015 m. Lietuva tre\xc4\x8di\xc4\x85 kart\xc4\x85 i\xc5\xa1rinkta \xc4\xaf UNESCO Vykdom\xc4\x85j\xc4\x85 taryb\xc4\x85. \xc5\xa0iuo metu Lietuva dalyvauja Tarptautin\xc4\x97s telekomunikacij\xc5\xb3 s\xc4\x85jungos tarybos, Pasaulio turizmo organizacijos valdybos darbe. Lietuva aktyviai veikia ir regionin\xc4\x97se organizacijose. 2001-2002 m. Lietuva pirmininkavo Europos Tarybos Ministr\xc5\xb3 komitetui. 2009-2010 m. Lietuva pirmininkavo Baltijos j\xc5\xabros valstybi\xc5\xb3 tarybai, 2012 m. \xe2\x80\x93 Baltijos j\xc5\xabros regioniniams formatams, tokiems kaip Baltijos Ministr\xc5\xb3 Taryba ir \xc5\xa0iaur\xc4\x97s-Baltijos \xc5\xa1ali\xc5\xb3 a\xc5\xa1tuonetukas. 2011 m. s\xc4\x97kmingai pirmininkauta Europos saugumo ir bendradarbiavimo organizacijai.\xc2\xa0\n_START_SECTION_\nLietuvos-Jungtin\xc4\x97s Karalyst\xc4\x97s santykiai\n_START_PARAGRAPH_\nLietuvos ir Jungtin\xc4\x97s Karalyst\xc4\x97s santyki\xc5\xb3 istorija prasid\xc4\x97jo 1921 m. gruod\xc5\xbeio 20 d., kuomet de jure buvo pripa\xc5\xbeintas Lietuvos valstybingumas. Jungtin\xc4\x97 Karalyst\xc4\x97 tapo vienu i\xc5\xa1 svarbiausi\xc5\xb3 eksporto partneri\xc5\xb3. Lietuvai netekus nepriklausomyb\xc4\x97s Jungtin\xc4\x97 Karalyst\xc4\x97 oficialiai panaikino Lietuvos pasiuntinyb\xc4\x99 Londone, ta\xc4\x8diau leido veikti pasiuntiniui. 1991 m. rugpj\xc5\xab\xc4\x8dio 27 d. Jungtin\xc4\x97 Karalyst\xc4\x97 pripa\xc5\xbeino atkurt\xc4\x85 nepriklausomos Lietuvos valstyb\xc4\x99 ir neilgai trukus Lietuvos Bankui perdav\xc4\x97 \xc4\xaf\xc5\xa1aldytas Lietuvos aukso atsargas. 1991 m. rugs\xc4\x97jo 4 d. atkurti diplomatiniai santykiai. Be intensyvaus ekonominio, \xc5\xabkinio, karinio, socialinio bendradarbiavimo Lietuva ir Jungtin\xc4\x97 Karalyst\xc4\x97 glaud\xc5\xbeiai bendradarbiauja \xc5\xa1vietimo, mokslo ir kult\xc5\xabros srityse. \xc5\xa0iuo metu Lietuvos ir JK santykius \xc4\xafvairiose srityse reglamentuoja 8 dvi\xc5\xa1al\xc4\x97s sutartys.\n_START_SECTION_\nLietuvos-Vokietijos santykiai\n_START_PARAGRAPH_\nVokietija buvo pirmoji valstyb\xc4\x97, 1918 m. kovo 23 d. pripa\xc5\xbeinusi Lietuvos valstybingum\xc4\x85 de jure. Nors iki Antrojo pasaulinio karo su \xc5\xa1ia valstybe Lietuva m\xc4\x97gino pl\xc4\x97toti glaud\xc5\xbeius santykius, 1939 m. kovo 23 d. Vokietija, pateikto Lietuvai ultimatumo pagrindu, per\xc4\x97m\xc4\x97 Klaip\xc4\x97dos kra\xc5\xa1t\xc4\x85. T\xc4\x99siantis Antrajam pasauliniam karui, 1941 m. vasar\xc4\x85 Vokietija i\xc5\xa1st\xc5\xabm\xc4\x97 i\xc5\xa1 Lietuvos okupacin\xc4\xaf Soviet\xc5\xb3 re\xc5\xbeim\xc4\x85 ir buvo u\xc5\xbe\xc4\x97musi Lietuvos teritorij\xc4\x85 iki 1945 m. prad\xc5\xbeios, kuriai nuo 1942 m. pavasario formaliai buvo suteikusi savivald\xc4\x85 atskaiting\xc4\x85 Vokietijos okupacin\xc4\x97ms \xc4\xafstaigoms. 1991 m. rugpj\xc5\xab\xc4\x8dio m\xc4\x97n. nepavykus kariniam perversmui ir fakti\xc5\xa1kai jau \xc5\xbelugus Soviet\xc5\xb3 S\xc4\x85jungai, Vokietijos Federacin\xc4\x97 Respublika 1991 m. rugpj\xc5\xab\xc4\x8dio 27 d. pripa\xc5\xbeino atkurt\xc4\x85 nepriklausom\xc4\x85 Lietuvos Respublik\xc4\x85 ir rugpj\xc5\xab\xc4\x8dio 28 d. u\xc5\xbemezg\xc4\x97 su ja diplomatinius santykius. 1991 m. lapkri\xc4\x8dio 28 d. 2004 m. Vokietija par\xc4\x97m\xc4\x97 Lietuvos naryst\xc4\x99 ES ir NATO. 2016 m. Var\xc5\xa1uvoje vykusio NATO Vir\xc5\xa1\xc5\xabni\xc5\xb3 susitikime priimt\xc5\xb3 sprendim\xc5\xb3 pagrindu nuo 2017 m. vasario m\xc4\x97n. Lietuvoje dislokuota NATO prie\xc5\xa1akini\xc5\xb3 paj\xc4\x97g\xc5\xb3 bataliono kovin\xc4\x97 grup\xc4\x97, kuriai\xc2\xa0vadovauja Vokietija. \xc5\xa0iuo metu geriausius per vis\xc4\x85 Lietuvos istorij\xc4\x85 susiformavusius santykius su Vokietija \xc4\xafvairiose srityse reglamentuoja 21 dvi\xc5\xa1al\xc4\x97 sutartis.\n_START_SECTION_\nLietuvos-Pranc\xc5\xabzijos santykiai\n_START_PARAGRAPH_\nPirmieji Lietuvos ir Pranc\xc5\xabzijos kontaktai buvo u\xc5\xbemegzti dar 1918 m. ruden\xc4\xaf, o 1919 m. Pary\xc5\xbeiaus taikos konferencijoje veik\xc4\x97 Lietuvos delegacija vadovaujama Oskaro Mila\xc5\xa1iaus. De jure Pranc\xc5\xabzija Lietuv\xc4\x85 pripa\xc5\xbeino 1922 m. gruod\xc5\xbeio 20 d. ir tapo viena i\xc5\xa1 svarbiausi\xc5\xb3 politini\xc5\xb3 partneri\xc5\xb3 po meto Lietuvos valstybei. Sovietin\xc4\x97s okupacijos laikotarpiu Pranc\xc5\xabzijoje oficialios atstovyb\xc4\x97s Lietuva netur\xc4\x97jo, ta\xc4\x8diau pavieniams asmenims buvo leista veikti. 1991 m. rugpj\xc5\xab\xc4\x8dio 29 d. buvo atkurti diplomatiniai santykiai.\n_START_SECTION_\nLietuvos-\xc5\xa0ventojo Sosto santykiai\n_START_PARAGRAPH_\nPirmasis popie\xc5\xbeius pripa\xc5\xbein\xc4\x99s Lietuv\xc4\x85 de jure 1922 m. buvo Pijus XI, o Lietuvai atstovauti \xc4\xaf Vatikan\xc4\x85 i\xc5\xa1vyko Kazys Bizauskas. 1926 m. buvo \xc4\xafkurta Kauno ba\xc5\xbenytin\xc4\x97 provincija, o 1927 m. pasira\xc5\xa1ytas konkordatas su \xc5\xa0ventuoju Sostu. Pastarasis niekuomet nepripa\xc5\xbeino Lietuvos \xc4\xafjungimo \xc4\xaf SSRS sud\xc4\x97t\xc4\xaf. Romoje veik\xc4\x97 Lietuvos pasiuntinyb\xc4\x97s prie \xc5\xa0ventojo Sosto. I\xc5\xa1 naujo visaver\xc4\x8diai diplomatiniai santykiai atkurti\xc2\xa0 1991 m. rugs\xc4\x97jo 30 d. Vilniuje pasira\xc5\xa1yta dvi\xc5\xa1ale deklaracija. 1992 m. liepos 11 d. pirmuoju Lietuvos ambasadoriumi prie \xc5\xa0ventojo Sosto tapo Kazys Lozoraitis. \xc5\xa0iuo metu Lietuvos ir \xc5\xa0ventojo sosto santykius \xc4\xafvairiose srityse reglamentuoja 4 dvi\xc5\xa1al\xc4\x97s sutartys.\n_START_SECTION_\nLietuvos-\xc5\xa0vedijos santykiai\n_START_PARAGRAPH_\n\xc5\xa0vedija viena i\xc5\xa1 pirm\xc5\xb3j\xc5\xb3 Lietuv\xc4\x85 pripa\xc5\xbeino de fakto\xc2\xa0 1918 m. gruod\xc5\xbeio 12 d., o po savait\xc4\x97s Stokholme atidarytas Lietuvi\xc5\xb3 spaudos biuras. 1921 m. rugs\xc4\x97jo 28 d. u\xc5\xbemegzti oficial\xc5\xabs diplomatiniai santykiai, atidaryta Lietuvos atstovyb\xc4\x97. Aktyviai bendradarbiauta ekonomikos ir kult\xc5\xabros srityje. Lietuv\xc4\x85 okupavus SSRS diplomatiniai santykiai nutr\xc5\xabko. Jie v\xc4\x97l atkurti 1991 m. rugpj\xc5\xab\xc4\x8dio 27 d. \xc5\xa0vedijos Karalius Karlas XVI Gustavas paskelb\xc4\x97, jog \xc5\xa0vedija pripa\xc5\xbe\xc4\xafsta Lietuvos nepriklausomyb\xc4\x99. Rugpj\xc5\xab\xc4\x8dio 28 d. pasira\xc5\xa1ytas susitarimas d\xc4\x97l diplomatini\xc5\xb3 santyki\xc5\xb3 atk\xc5\xabrimo. \xc5\xa0iandien \xc5\xa0vedija yra vienas svarbiausi\xc5\xb3 partneri\xc5\xb3, bendradarbiaujant ekonomikos (did\xc5\xbeiausia investuotoja) ir energetinio saugumo srityse.\xc2\xa0 \xc5\xa0iuo metu Lietuvos ir \xc5\xa0vedijos santykius \xc4\xafvairiose srityse reglamentuoja 16 dvi\xc5\xa1ali\xc5\xb3 sutar\xc4\x8di\xc5\xb3.\n_START_SECTION_\nLietuvos-Norvegijos santykiai\n_START_PARAGRAPH_\nLietuvos nepriklausomyb\xc4\x99 Norvegija pripa\xc5\xbeino 1991 m. rugpj\xc5\xab\xc4\x8dio 24 d. To paties m\xc4\x97nesio 27 d. buvo u\xc5\xbemegzti diplomatiniai santykiai. Norvegija yra viena i\xc5\xa1 svarbiausi\xc5\xb3\xc2\xa0 partneri\xc5\xb3, bendradarbiaujant ekonomikos, energetinio saugumo ir gynybos srityse. \xc5\xa0iuo metu Lietuvos ir Norvegijos santykius \xc4\xafvairiose srityse reglamentuoja 12 dvi\xc5\xa1ali\xc5\xb3 sutar\xc4\x8di\xc5\xb3.\n_START_SECTION_\nLietuvos-Suomijos santykiai\n_START_PARAGRAPH_\nSuomija Lietuvos nepriklausomyb\xc4\x99 pripa\xc5\xbeino 1991 m. rugpj\xc5\xab\xc4\x8dio 28 d. T\xc4\x85 pa\xc4\x8di\xc4\x85 dien\xc4\x85 u\xc5\xbemegzti ir diplomatiniai santykiai. Suomija yra svarbi Lietuvos partner\xc4\x97 ir regiono kaimyn\xc4\x97.\xc2\xa0Ypa\xc4\x8d pl\xc4\x97tojamas bendradarbiavimas ekonomikos, energetinio, regioninio, informacinio saugumo bei kitose srityse. \xc5\xa0iuo metu Lietuvos ir Suomijos santykius \xc4\xafvairiose srityse reglamentuoja 11 dvi\xc5\xa1ali\xc5\xb3 sutar\xc4\x8di\xc5\xb3.\n_START_SECTION_\nLietuvos-Danijos santykiai\n_START_PARAGRAPH_\nPo Lietuvos nepriklausomyb\xc4\x97s atk\xc5\xabrimo 1990 m., Danijos vyriausyb\xc4\x97 pritar\xc4\x97 ir materialiai par\xc4\x97m\xc4\x97 Baltijos Informacinio biuro atidarym\xc4\x85 Kopenhagoje 1990 m. \xc2\xa0ruden\xc4\xaf, tapusio pirm\xc4\x85ja tokio pob\xc5\xabd\xc5\xbeio Baltijos \xc5\xa1ali\xc5\xb3 \xc4\xafstaiga Vakar\xc5\xb3 Europoje. 1991 m. vasario 28 d. Danijos ir Lietuvos u\xc5\xbesienio reikal\xc5\xb3 ministrai pasira\xc5\xa1\xc4\x97 bendr\xc4\x85 protokol\xc4\x85, kuriuo \xc4\xafsipareigojama, esant palankiai galimybei, atkurti diplomatinius santykius. 1991 m. rugpj\xc5\xab\xc4\x8dio 26 d. atkurti Lietuvos ir Danijos diplomatiniai santykiai. Danijoje tuometinio u\xc5\xbesienio reikal\xc5\xb3 \xc2\xa0ministro Uffe Ellemann-Jensen iniciatyva buvo suformuota aktyvi Baltijos politika, kuria \xc5\xa1i valstyb\xc4\x97 pasi\xc5\xbeym\xc4\x97jo iki m\xc5\xabs\xc5\xb3 naryst\xc4\x97s NATO ir ES. Danijos suteikta parama Lietuvai buvo did\xc5\xbeiausia ir \xc5\xbeenkliai prisid\xc4\x97jo prie m\xc5\xabs\xc5\xb3 naryst\xc4\x97s NATO ir ES sieki\xc5\xb3 \xc4\xafgyvendinimo, gausi\xc5\xb3 Danijos investicij\xc5\xb3 at\xc4\x97jimo \xc4\xaf Lietuv\xc4\x85. \xc5\xa0iandien ypa\xc4\x8d glaudus bendradarbiavimas gynybos ir ekonomikos srityje.'